ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ ΚΑΙ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ - Καταγραφή των ενεργειών που απορρέουν από την Ετήσια Στρατηγική Πολιτικής για το 2003

ΠΙΝΑΚΑΣ ΠΕΡΙΕΧΟΜΕΝΩΝ

1. ΕΙΣΑΓΩΓΗ: ΑΠΟ ΤΗΝ ΕΤΗΣΙΑ ΣΤΡΑΤΗΓΙΚΗ ΠΟΛΙΤΙΚΗΣ ΣΤΟ ΠΡΟΓΡΑΜΜΑ ΕΡΓΑΣΙΑΣ ΓΙΑ ΤΟ 2003

2. ΔΙΑΛΟΓΟΣ ΜΕ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ: ΚΑΤΑΓΡΑΦΗ ΚΑΙ ΠΡΟΟΠΤΙΚΕΣ

3. ΚΥΡΙΕΣ ΠΟΛΙΤΙΚΕΣ ΑΛΛΑΓΕΣ ΚΑΙ ΑΛΛΑΓΕΣ ΣΤΟΥΣ ΠΟΡΟΥΣ ΣΤΗΝ ΕΤΗΣΙΑ ΣΤΡΑΤΗΓΙΚΗ ΠΟΛΙΤΙΚΗΣ ΓΙΑ ΤΟ 2003

3.1. Η διευρυμένη Ευρώπη

3.2. Σταθερότητα και ασφάλεια

3.3. Βιώσιμη οικονομία χωρίς αποκλεισμούς

4. ΚΥΡΙΕΣ ΑΛΛΑΓΕΣ ΣΤΟ ΠΛΑΙΣΙΟ ΤΩΝ ΠΟΡΩΝ ΤΗΣ ΕΤΗΣΙΑΣ ΣΤΡΑΤΗΓΙΚΗΣ ΠΟΛΙΤΙΚΗΣ ΓΙΑ ΤΟ 2003

5. ΣΥΜΠΕΡΑΣΜΑΤΑ

Tεχνικό παράρτημα - κατάλογος των κύριων πρωτοβουλιών και συναφών αρμοδιοτήτων

1. ΕΙΣΑΓΩΓΗ: ΑΠΟ ΤΗΝ ΕΤΗΣΙΑ ΣΤΡΑΤΗΓΙΚΗ ΠΟΛΙΤΙΚΗΣ ΣΤΟ ΠΡΟΓΡΑΜΜΑ ΕΡΓΑΣΙΑΣ ΓΙΑ ΤΟ 2003

Ο κύκλος στρατηγικού σχεδιασμού και προγραμματισμού (ΣΣΠ) δρομολογήθηκε το 2001. Η προστιθέμενη αξία αυτής της πρώτης άσκησης αναγνωρίστηκε ευρέως στην Επιτροπή, παρά το γεγονός ότι ορισμένα από τα στοιχεία της χρειάζονται περαιτέρω ανάπτυξη και βελτίωση.

Ο κύκλος ΣΣΠ είναι ένας ολοκληρωμένος κύκλος που διευθύνεται από μία πολιτική και περιλαμβάνει 5 στοιχεία:

* Στην αρχή του κύκλου (το Φεβρουάριο), η ετήσια στρατηγική πολιτικής (ΕΣΠ) ορίζει προτεραιότητες και σχετικές πρωτοβουλίες και καταρτίζει το συνολικό πλαίσιο για τους πόρους.

* Βάσει του εν λόγω πλαισίου, το προσχέδιο προϋπολογισμού προσδιορίζει τις αναλυτικές προβλέψεις για την κατανομή των πόρων (το Μάιο/Ιούνιο).

* Αργότερα κατά τη διάρκεια του έτους (τον Οκτώβριο), το νομοθετικό πρόγραμμα και πρόγραμμα εργασίας της Επιτροπής μεταφράζουν τις πολιτικές προτεραιότητες σε συγκεκριμένο σχέδιο δράσης.

* Οι υπηρεσίες της Επιτροπής επεξεργάζονται τον επιχειρησιακό τους προγραμματισμό στο πλαίσιο των ετήσιων σχεδίων διαχείρισης (το Δεκέμβριο), που συνδέουν τους διαθέσιμους πόρους με τις δραστηριότητες και τις ενέργειες που προβλέπονται στον σχετικό τομέα πολιτικής.

* Για να κλείσει ο κύκλος, κάθε γενικός διευθυντής ή προϊστάμενος υπηρεσίας παρουσιάζει έκθεση για το έργο που έχει επιτελεσθεί (τον Ιούλιο του επόμενου έτους), τη διοχέτευση των πόρων και τα αποτελέσματα που έχουν επιτευχθεί από την υπηρεσία του/της συνοδευόμενη από δήλωση βάσει της οποίας καθίσταται υπεύθυνος [1].

[1] Λευκσ βιβλίο για τη μεταρρύθμιση, ενέργεια 82

Μία από τις πτυχές που η Επιτροπή ήθελε να προβάλει περισσότερο στο πλαίσιο της διαδικασίας της ετήσιας στρατηγικής πολιτικής ήταν ο διοργανικός διάλογος. Αποφασίσθηκε ότι κάθε έτος, ύστερα από την έγκριση της ετήσιας στρατηγικής πολιτικής για το επόμενο έτος, η Επιτροπή πρέπει να ανοίγει διάλογο με το Ευρωπαϊκό Κοινοβούλιο και το Συμβούλιο για τις προτεραιότητες που έχουν καθορισθεί στην ετήσια στρατηγική πολιτικής. Σε αυτή τη βάση θα εκπονήσει έγγραφο που καταγράφει το διάλογο με τα θεσμικά όργανα πριν από την έγκριση του νομοθετικού προγράμματος εργασίας της.

Γι´ αυτόν το λόγο, η Επιτροπή και το Ευρωπαϊκό Κοινοβούλιο ήρθαν σε συνεννόηση για τον καθορισμό του χρονοδιαγράμματος και των λειτουργικών λεπτομερειών για διάλογο με το Ευρωπαϊκό Κοινοβούλιο όσον αφορά την ετήσια στρατηγική πολιτικής και το νομοθετικό πρόγραμμα και πρόγραμμα εργασίας. Παρόμοιος διάλογος θεσπίζεται στη συνέχει με το Συμβούλιο. Βάσει της εν λόγω συνεννόησης, ο πρόεδρος της Επιτροπής παρουσιάζει την ετήσια στρατηγική πολιτικής το Φεβρουάριο στη διάσκεψη των προέδρων του Ευρωπαϊκού Κοινοβουλίου, την οποία ακολουθεί παρουσίαση στην ολομέλεια το Μάρτιο, εγκαινιάζοντας τη συζήτηση για την κατάσταση της Ένωσης. Παράλληλα, ο πρόεδρος επίσης παρουσιάζει την ετήσια στρατηγική πολιτικής στο Συμβούλιο των Γενικών Υποθέσεων το Μάρτιο.

Μεταξύ Μαρτίου και Ιουνίου πραγματοποιείται διαρθρωμένος διάλογος μεταξύ των κοινοβουλευτικών επιτροπών και των αρμόδιων επιτρόπων για τις πολιτικές προτεραιότητες στο πλαίσιο των αρμοδιοτήτων τους. Κατά την εν λόγω άσκηση, η Επιτροπή παίζει το ρόλο του «ακροατή» - δηλ. αναμένει από το Κοινοβούλιο αντιδράσεις για την ετήσια στρατηγική πολιτικής. Τον Ιούλιο, η Επιτροπή εγκρίνει έγγραφο που καταγράφει τις ενέργειες για την ενημέρωση της ετήσιας στρατηγικής πολιτικής βάσει των αποτελεσμάτων του διοργανικού διαλόγου και λαμβάνει υπόψη τυχόν σοβαρές αλλαγές στις προτεραιότητες και το πλαίσιο των πόρων της ετήσιας στρατηγικής πολιτικής που εγκρίνονται το Φεβρουάριο. Τέλος, το Σεπτέμβριο το εν λόγω έγγραφο διαβιβάζεται στο Κοινοβούλιο και στο Συμβούλιο, και ο αντιπρόεδρος της Επιτροπής παρουσιάζει το παρόν έγγραφο στη διάσκεψη των προέδρων των επιτροπών.

Στο Συμβούλιο, πραγματοποιείται συζήτηση για τις προτεραιότητες της ετήσιας στρατηγικής πολιτικής τόσο σε επίπεδο ομάδων εργασίας όσο και στην COREPER, προτού το Συμβούλιο Γενικών Υποθέσεων εγκρίνει τα συμπεράσματά του.

Τυχόν αλλαγές στις προτεραιότητες της ετήσιας στρατηγικής πολιτικής που εγκρίνονται από την Επιτροπή βάσει του διοργανικού διαλόγου, στη συνέχεια αντικατοπτρίζονται στο νομοθετικό πρόγραμμα και πρόγραμμα εργασίας της Επιτροπής που εγκρίνεται και διαβιβάζεται στο Κοινοβούλιο και στο Συμβούλιο κάθε έτος τον Οκτώβριο.

Η ετήσια στρατηγική πολιτικής για το 2003 είναι η πρώτη ΕΣΠ που λαμβάνει υπόψη αυτόν τον διαρθρωμένο διοργανικό διάλογο, ο οποίος προσθέτει μία νέα διάσταση στην ετήσια στρατηγική πολιτικής. Η Επιτροπή επικροτεί αυτήν την αναβάθμιση της συζήτησης για τον καθορισμό των προτεραιοτήτων και των πρωτοβουλιών για το 2003 και δεσμεύεται να συνεχίσει και να αναπτύξει τον εν λόγω διάλογο στο μέλλον με το Ευρωπαϊκό Κοινοβούλιο και το Συμβούλιο.

Το παρόν έγγραφο περιλαμβάνει τα αποτελέσματα του διαρθρωμένου διαλόγου με το Ευρωπαϊκό Κοινοβούλιο και το Συμβούλιο και παρουσιάζει πιθανές αλλαγές στην ετήσια στρατηγική πολιτικής για το 2003, σε συνέχεια είτε του διοργανικού διαλόγου είτε τυχόν κύριων αλλαγών βάσει των αποφάσεων της Επιτροπής που εγκρίθηκαν μετά το Φεβρουάριο.

2. ΔΙΑΛΟΓΟΣ ΜΕ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ: ΚΑΤΑΓΡΑΦΗ ΚΑΙ ΠΡΟΟΠΤΙΚΕΣ

Μετά την παρουσίαση των προτεραιοτήτων της ετήσιας στρατηγικής πολιτικής στο Κοινοβούλιο στις 27 Φεβρουαρίου, ο διαρθρωμένος διάλογος εγκαινιάσθηκε στις αρχές Μαρτίου. Μέχρι τα τέλη Ιουνίου, όλοι οι επίτροποι είχαν συναντηθεί με τις αρμόδιες κοινοβουλευτικές μόνιμες επιτροπές, παρουσίασαν τις κύριες πρωτοβουλίες της ετήσιας στρατηγικής πολιτικής στον τομέα της αρμοδιότητάς τους και άκουσαν τις απόψεις των επιτροπών για τις προτεραιότητες της ετήσιας στρατηγικής πολιτικής. Πραγματοποιήθηκαν περίπου 25 συνεδριάσεις με επιτρόπους και επιτροπές κατά την περίοδο μεταξύ Μαρτίου και Ιουνίου. Οι συνεδριάσεις θεωρήθηκαν χρήσιμες και η Επιτροπή εκμεταλλεύτηκε την ευκαιρία ώστε να παρουσιάσει και, όπου κρίθηκε απαραίτητο, να διευκρινίσει τις προθέσεις της για το 2003 στο πλαίσιο συγκεκριμένων τομέων πολιτικής.

Γενικά, οι κοινοβουλευτικές επιτροπές επικρότησαν και υποστήριξαν τις πολιτικές προτεραιότητες που παρουσιάζει το έγγραφο της ετήσιας στρατηγικής πολιτικής και ορισμένες από τις συνεδριάσεις του διαρθρωμένου διαλόγου είχαν ως αποτέλεσμα συγκεκριμένες προτάσεις για προσθήκες ή προσαρμογές στις κύριες πρωτοβουλίες της ετήσιας στρατηγικής πολιτικής που προτείνεται για το 2003. Ωστόσο, στις περιπτώσεις που η Επιτροπή συμφώνησε σε πρόταση προσθήκης στο πλαίσιο πρωτοβουλιών της ετήσιας στρατηγικής πολιτικής, οι εν λόγω προσθήκες εμφανίζονται στους καταλόγους συγκεκριμένων ενεργειών στο σημείο 3. Οι περισσότερες συζητήσεις επικεντρώθηκαν στην εφαρμογή του νομοθετικού προγράμματος και προγράμματος εργασίας για το 2002, στα τρέχοντα θέματα στο πλαίσιο συγκεκριμένου τομέα πολιτικής και, σε πολλές περιπτώσεις για το 2003, στις άμεσες προκλήσεις που θέτει η επικείμενη διεύρυνση.

Γενικά, ο διάλογος σηματοδότησε τη σταδιακή εδραίωση μίας νέας διαδικασίας, παρά το γεγονός ότι αναγνωρίζεται ότι θα χρειασθεί χρόνος για την αποτελεσματική χρήση του εν λόγω νέου εργαλείου για συγκεκριμένα πολιτικά αποτελέσματα. Το επόμενο έτος, θα πρέπει να εξασφαλισθεί ότι οι συνεδριάσεις θα διεξάγονται εντός του συμφωνημένου χρονοδιαγράμματος και με μεγαλύτερη σαφήνεια για τις δύο πλευρές σε ό,τι αφορά τη φύση και το στόχο των συνεδριάσεων του διαρθρωμένου διαλόγου.

Ένας παράλληλος διάλογος με το Συμβούλιο είχε ως αποτέλεσμα να επικροτήσει το Συμβούλιο Γενικών Υποθέσεων τις προτεραιότητες της ετήσιας στρατηγικής πολιτικής, μετά από λεπτομερείς συζητήσεις και προτάσεις από τα κράτη μέλη για διάφορες πτυχές των προτεραιοτήτων. Ο πρόεδρος παρουσίασε την ετήσια στρατηγική πολιτικής για το 2003 στο Συμβούλιο Γενικών Υποθέσεων στις 11 Μαρτίου 2002. Στα συμπεράσματά του, το Συμβούλιο επικρότησε την παρουσίασή του και ανέθεσε στην COREPER το έργο της συνέχισης του διαλόγου με την Επιτροπή για την προετοιμασία συζήτησης στο Συμβούλιο Γενικών Υποθέσεων στις 13 Μαΐου 2002.

Ομάδα εργασίας του Συμβουλίου συνεδρίασε τρεις φορές (στις 8, 22 και 29 Απριλίου) ώστε να αναλύσει την ετήσια στρατηγική πολιτικής, να ζητήσει διευκρινίσεις για αρκετά σημεία από τις υπηρεσίες της Επιτροπής, και η COREPER εκπόνησε σχέδιο συμπερασμάτων για το Συμβούλιο Γενικών Υποθέσεων.

Το Συμβούλιο Γενικών Υποθέσεων συζήτησε την ετήσια στρατηγική πολιτικής στις 13 Μαΐου 2002. Τα κράτη μέλη προέβησαν σε ορισμένες μεμονωμένες παρατηρήσεις και προτάσεις για τις προτεραιότητες και τις κύριες πρωτοβουλίες που προτείνονται για το 2003, στο πλαίσιο του διαλόγου που πραγματοποιήθηκε μεταξύ Μαρτίου και Μαΐου 2002. Στα συμπεράσματά του, το Συμβούλιο επικρότησε τις τρεις πρώτες προτεραιότητες που προτείνονται από την Επιτροπή για το 2003, έλαβε υπόψη τις κύριες πρωτοβουλίες που πρόκειται να λάβει η Επιτροπή για την περαιτέρω προώθηση των εν λόγω προτεραιοτήτων, και κάλεσε την Επιτροπή να λάβει δεόντως υπόψη τις παρατηρήσεις των κρατών μελών κατά την εκπόνηση του παρόντος εγγράφου.

Το Συμβούλιο επιφυλάχθηκε να διατυπώσει θέση για τις δημοσιονομικές συνέπειες των προτεραιοτήτων και των κύριων πρωτοβουλιών, σημειώνοντας ότι θα πρέπει να μελετηθούν στο πλαίσιο της δημοσιονομικής διαδικασίας.

Γενικά, το Συμβούλιο επικρότησε την ευκαιρία που παρείχε η ετήσια στρατηγική πολιτικής για διάλογο όσον αφορά τον στρατηγικό σχεδιασμό και προγραμματισμό, επιβεβαιώνοντας την ανάγκη για ενισχυμένο προγραμματισμό των δραστηριοτήτων της ΕΕ και έγκαιρο προσδιορισμό των πολιτικών προτεραιοτήτων σε μία διευρυμένη Ευρωπαϊκή Ένωση.

Συνολικά, το Ευρωπαϊκό Κοινοβούλιο και το Συμβούλιο επιβεβαίωσαν ότι οι σοβαρές προσπάθειες για την ολοκληρωμένη προετοιμασία μιας επιτυχούς διεύρυνσης αποτελούν την κύρια προτεραιότητα για τα θεσμικά όργανα το 2003. Ωστόσο, έχουν εκφρασθεί αμφιβολίες για τη διαθεσιμότητα επαρκών πόρων για την υποστήριξη των εν λόγω ουσιαστικών προσπαθειών, λαμβάνοντας υπόψη τους περιορισμένους διαθέσιμους πόρους το 2003 για τις διοικητικές δαπάνες στο πλαίσιο του τομέα 5 των δημοσιονομικών προοπτικών. Η Επιτροπή επιβεβαιώνει ότι οι δραστηριότητες που προβλέπονται στο πλαίσιο των τριών προτεραιοτήτων της ετήσιας στρατηγικής πολιτικής απαιτούν τους σχετικούς πόρους, όπως αυτοί προβλέπονται στο πλαίσιο του προσχεδίου προϋπολογισμού (ΠΣΠ) και ότι εάν η αρμόδια επί του προϋπολογισμού αρχή τους μειώσει, ή ζητήσει την υλοποίηση άλλων χρηματοδοτικών μέτρων χωρίς τις απαιτούμενες εγγυήσεις ότι θα διατεθούν, η Επιτροπή θα αναγκαστεί να αναθεωρήσει τις δραστηριότητές της το 2003 και, ενδεχομένως, να μειώσει τις ενέργειες που προβλέπονται στο πλαίσιο των εν λόγω προτεραιοτήτων. Αυτό θα είχε ως αποτέλεσμα σοβαρές καθυστερήσεις στην ολοκλήρωση της διεύρυνσης.

Τέλος, ενώ η Επιτροπή είναι ανοικτή σε νέες ιδέες για πρωτοβουλίες από την αρμόδια επί του προϋπολογισμού - δεδομένων των δημοσιονομικών περιορισμών και των περιορισμών σε ανθρώπινους πόρους, καθώς και των διατάξεων της διαχείρισης βάσει της δραστηριότητας - οι νέες ενέργειες θα απαιτήσουν αναθεώρηση και ενδέχεται να συνεπάγονται τη μείωση των εφαρμοζόμενων δραστηριοτήτων. Οι αλλαγές στην ετήσια στρατηγική πολιτικής για το 2003, η ανάλυση της λειτουργικής παρουσίασης των κύριων πρωτοβουλιών και οι χρηματοοικονομικές πτυχές που προκύπτουν από το διοργανικό διάλογο και τις αποφάσεις της Επιτροπής περιγράφονται παρακάτω.

3. ΚΥΡΙΕΣ ΠΟΛΙΤΙΚΕΣ ΑΛΛΑΓΕΣ ΚΑΙ ΑΛΛΑΓΕΣ ΣΤΟΥΣ ΠΟΡΟΥΣ ΣΤΗΝ ΕΤΗΣΙΑ ΣΤΡΑΤΗΓΙΚΗ ΠΟΛΙΤΙΚΗΣ ΓΙΑ ΤΟ 2003

Η θεμελιώδης προτεραιότητα της Επιτροπής εξακολουθεί να είναι η επιτυχία της διεύρυνσης. Γι αυτό το λόγο, η διεύρυνση, που αποτελούσε ήδη πολιτική προτεραιότητα για το τρέχον έτος, έχει διατηρηθεί ως κεντρική προτεραιότητα για το 2003. Έχουν επίσης επιλεγεί δύο στενά συνδεδεμένες προτεραιότητες: η σταθερότητα και η ασφάλεια, έκφραση της νέας ηπειρωτικής ευθύνης της Ευρώπης μετά τη διεύρυνση, και η βιώσιμη οικονομία χωρίς αποκλεισμούς, ως κοινωνικοοικονομική και περιβαλλοντική βάση στην οποία θα εδραιωθεί η διευρυμένη Ευρώπη.

Οι πρόσφατες πλημμύρες στη Γερμανία, Αυστρία και σε ορισμένες υποψήφιες χώρες οδήγησαν την Επιτροπή να προτείνει τη δημιουργία ενός μηχανισμού αλληλεγγύης καθώς και άλλα συμπληρωματικά μέτρα για να προσφέρει γρήγορα βοήθεια στα θύματα φυσικών καταστροφών.

Η Επιτροπή χρειάζεται να επικοινωνήσει καλύτερα για τις εν λόγω προτεραιότητες με τον πολίτη. Γι´ αυτόν το λόγο, εκπόνησε ανακοίνωση για μία στρατηγική ενημέρωσης για την Ευρωπαϊκή Ένωση, με επιλεγμένα θέματα στο πλαίσιο των τομέων πολιτικής προτεραιότητας για τα οποία θα καταβάλει επιπρόσθετη προσπάθεια επικοινωνίας με τους πολίτες. Επιπλέον, δρομολόγησε ξεχωριστή και συγκεκριμένη στρατηγική επικοινωνίας για τη διεύρυνση. Τα εν λόγω θέματα επελέγησαν ύστερα από συζητήσεις με το Συμβούλιο και Κοινοβούλιο.

3.1. Η διευρυμένη Ευρώπη

Τόσο το Ευρωπαϊκό Κοινοβούλιο όσο και το Συμβούλιο εξέφρασαν την υποστήριξή τους σε ό,τι αφορά την κεντρική προτεραιότητα για το 2003. Ύστερα από συζητήσεις και παρατηρήσεις που έκαναν τα δύο θεσμικά όργανα, η Επιτροπή αποφάσισε να δώσει μεγαλύτερη διάσταση στο θέμα της ενίσχυσης της διοικητικής και της νομικής ικανότητας των υποψήφιων χωρών, ιδίως στους κλάδους της ασφάλειας των τροφίμων και της διαχείρισης των κοινοτικών πόρων, και επιπλέον να δώσει μεγαλύτερη προσοχή σε θέματα πυρηνικής ασφάλειας στις υποψήφιες χώρες. Επίσης, θα δοθεί ιδιαίτερη προσοχή στην επικοινωνιακή πολιτική στα μελλοντικά και στα σημερινά κράτη μέλη, ώστε να ενημερωθούν οι πολίτες για τους λόγους της διεύρυνσης και για τα πλεονεκτήματα που θα αντλήσουν από αυτήν.

Η επιτυχία της διεύρυνσης θα απαιτήσει προσπάθειες άνευ προηγουμένου. Ως εκτελεστικό όργανο της Ένωσης και ως θεματοφύλακας των συνθηκών της, η Επιτροπή θα βρίσκεται στην πρώτη γραμμή προωθώντας την περαιτέρω υλοποίηση των πολιτικών της Ένωσης σε ένα διευρυμένο πλαίσιο. Γι αυτόν τον σκοπό, η Επιτροπή, όπως και τα υπόλοιπα θεσμικά όργανα, πρέπει να συνεχίσει την αναβάθμιση της διαχείρισης και των μεθόδων εργασίας της, συγκεκριμένα με τη συγκέντρωση των πόρων στις βασικότερες δραστηριότητές της.

Με την ανακοίνωσή της με τίτλο «Δραστηριότητες της Επιτροπής και ανθρώπινοι πόροι στη διευρυμένη Ευρωπαϊκή Ένωση" [2], η Επιτροπή παρουσίασε την αξιολόγησή της για τον αντίκτυπο της διεύρυνσης στις δραστηριότητες και τους ανθρώπινους πόρους της για την περίοδο 2003-2008, με ένα σενάριο που προβλέπει την προσχώρηση μέχρι και 10 υποψήφιων χωρών στην Ένωση το 2004.

[2] COM(2002)311 τελικό, 5 Ιουνίου 2002

Από την πρώτη μέρα της ένταξης, η Επιτροπή θα πρέπει να βρίσκεται σε θέση να εφαρμόσει το κοινοτικό κεκτημένο στη διευρυμένη Ένωση. Στις περισσότερες περιπτώσεις, ο φόρτος εργασίας που προκύπτει από τη διεύρυνση θα αυξηθεί σημαντικά από την πρώτη ημέρα, καθώς η Επιτροπή θα είναι αρμόδια για τη διαχείριση των κοινοτικών πολιτικών και προγραμμάτων και τον έλεγχο της νομοθεσίας της ΕΕ όχι μόνον σε 15, αλλά σε 25 κράτη μέλη. Η Επιτροπή μπορεί να είναι έτοιμη για τη διεύρυνση το 2004 μόνον εάν της χορηγηθούν τα μέσα για να προετοιμαστεί στη διάρκεια του 2003 .

Γι´ αυτόν το λόγο, στο πλαίσιο της απόφασης της ετήσιας στρατηγικής πολιτικής για το 2003, η Επιτροπή αξιολόγησε τις κύριες ανάγκες της σε ανθρώπινους πόρους ώστε να ολοκληρώσει την προετοιμασία της διεύρυνσης αποτελεσματικά το 2003. Στην εν λόγω αξιολόγηση λαμβάνονται υπόψη όλες τις δυνατότητες για την ανακατάταξη του προσωπικού. Σε αυτή τη βάση, συνεπώς, η Επιτροπή ζήτησε την πρόσληψη 500 εξωτερικών υπαλλήλων ώστε να εξασφαλισθεί ότι το κοινοτικό κεκτημένο εφαρμόζεται σωστά από την πρώτη ημέρα της ένταξης. Η πρόσληψη των 500 εξωτερικών υπάλληλων θα συμβάλει στον έγκαιρο εφοδιασμό με τους επιπρόσθετους ανθρώπινους πόρους που ζητούνται στην προαναφερθείσα ανακοίνωση.

α) Στόχοι:

Υπό το φως των συζητήσεων με τα θεσμικά όργανα και στο πλαίσιο που ορίσθηκε από την ετήσια στρατηγική πολιτικής για το 2003, η Επιτροπή ορίζει τους ακόλουθους κύριους στόχους για το 2003:

* Να προετοιμασθούν τα μελλοντικά κράτη μέλη να αναλάβουν πλήρως όλες τις ευθύνες που απορρέουν από την προσχώρησή τους.

* Να εξασφαλισθεί η πλήρης τήρηση των υποχρεώσεων της Επιτροπής από την πρώτη κιόλας μέρα της ένταξης, όσον αφορά την εφαρμογή της κοινοτικής νομοθεσίας, των πολιτικών και των προγραμμάτων, καθώς και των μέτρων που απαιτούνται για την υποδοχή των νέων κρατών μελών.

* Να υπάρξει ένας εις βάθος προβληματισμός σχετικά με την ανανέωση των κοινοτικών πολιτικών, που να αντικατοπτρίζει την ποιοτική διάσταση της σημαντικότερης διεύρυνσης στην ιστορία της ευρωπαϊκής ολοκλήρωσης.

β) Κύριες πρωτοβουλίες

Για να επιτευχθούν οι στόχοι αυτοί, ορίσθηκαν αρκετές κύριες πρωτοβουλίες στην ετήσια στρατηγική πολιτικής για το 2003. Στο πλαίσιο των εν λόγω κύριων πρωτοβουλιών και σε συνέχεια του διοργανικού διαλόγου, η Επιτροπή παρουσιάζει τα ακόλουθα κύρια σημεία:

1. Παρακολούθηση της διαδικασίας υπογραφής και επικύρωσης των συνθηκών προσχώρησης, για να δοθεί η δυνατότητα στις υποψήφιες χώρες, με τις οποίες ολοκληρώθηκαν οι διαπραγματεύσεις το 2002, να αποκτήσουν πράγματι την ιδιότητα του κράτους μέλους την 1η Ιανουαρίου 2004 και να συμμετάσχουν στις εκλογές του Ευρωπαϊκού Κοινοβουλίου ως μέλη:

* Διατύπωση της γνώμης της Επιτροπής για τις αιτήσεις προσχώρησης στην ΕΕ.

* Εκσυγχρονισμός της εταιρικής σχέσης για τη Βουλγαρία, τη Ρουμανία και την Τουρκία.

* Διαπραγμάτευση όλων των παρεμβάσεων των διαρθρωτικών ταμείων για τα νέα κράτη μέλη με σκοπό την εξασφάλιση της πλήρους αξιοποίησης των πόρων με την προσχώρηση.

* Στήριξη της συμφιλίωσης μεταξύ των δύο κυπριακών κοινοτήτων, ύστερα από την επίτευξη πολιτικής συμφωνίας.

2. Ενίσχυση της διοικητικής και της δικαστικής ικανότητας των μελλοντικών κρατών μελών μέσω των εξής:

* Ενίσχυση της διοικητικής και της δικαστικής ικανότητας των υποψήφιων χωρών με συγκεκριμένα μέτρα (αδελφοποιήσεις πόλεων, ειδικά σχέδια).

* Μέτρα για την εξασφάλιση των κοινοτικών προτύπων για την ασφάλεια των τροφίμων.

* Κινητοποίηση των απαραίτητων επενδύσεων στις υποψήφιες χώρες έτσι ώστε αυτές να μπορέσουν να συμμετάσχουν πλήρως στα διευρωπαϊκά δίκτυα και να εξασφαλίσουν τη δυναμική λειτουργία της εσωτερικής αγοράς.

* Μέτρα για την εξασφάλιση της εφαρμογής της θεσμικής και διοικητικής διαδικασίας για την ορθή διαχείριση και αποτελεσματική χρήση των διαρθρωτικών ταμείων.

3. Προετοιμασία της εφαρμογής της κοινοτικής νομοθεσίας, των προγραμμάτων, των διαδικασιών εποπτείας και της ανοικτής μεθόδου συντονισμού στα νέα κράτη μέλη, με τη συμπερίληψη των εξής στοιχείων:

* Ενσωμάτωση της ανασκόπησης των οικονομικών πολιτικών και των πολιτικών απασχόλησης των υποψήφιων χωρών στην εαρινή συγκεφαλαιωτική έκθεση του 2003 και παρακολούθηση της προόδου.

* Συμμετοχή των υποψήφιων χωρών στα κοινοτικά ερευνητικά προγράμματα πριν από το 2003.

* Συμμετοχή των υποψήφιων χωρών στο σχέδιο δράσης e- Europe.

* Δραστηριοποίηση για την εξασφάλιση κοινών μέτρων για την πυρηνική ασφάλεια εντός της Ευρωπαϊκής Ένωσης.

4. Προετοιμασία της συγκεκριμένης εφαρμογής της κοινής γεωργικής πολιτικής στα μελλοντικά κράτη μέλη, ιδίως με τα εξής μέσα:

* Τεχνικές προσαρμογές της γεωργικής νομοθεσίας.

* Προετοιμασία των προγραμμάτων αγροτικής ανάπτυξης με σκοπό να τεθούν σε λειτουργία αμέσως από τις αρχές του 2004.

5. Σταδιακή διαμόρφωση των δομών που απαιτούνται για την επέκταση στις υποψήφιες χώρες των κοινοτικών ρυθμίσεων για την καταπολέμηση της απάτης, ιδίως με τα εξής μέσα:

* Εξασφάλιση ότι οι υποψήφιες χώρες λαμβάνουν τις απαιτούμενες ενέργειες για τη δυνατότητα διαχείρισης της τελωνειακής ένωσης.

* Ενίσχυση των απαιτούμενων δομών για την αποφυγή και τον έλεγχο της απάτης και για την επέκταση των ανταλλαγών και της κατάρτισης για την προστασία των οικονομικών συμφερόντων της Ευρωπαϊκής Ένωσης.

6. Εντατικοποίηση και ολοκλήρωση της διοικητικής και γλωσσικής προετοιμασίας για τη διεύρυνση, με τα εξής μέσα:

* Ολοκλήρωση της δημοσίευσης των συνθηκών.

* Συνέχεια της ενοποίησης της νομοθεσίας και έναρξη της κωδικοποίησης στις υπάρχουσες γλώσσες. Δημοσίευση του κοινοτικού κεκτημένου στις νέες επίσημες γλώσσες.

* Εξασφάλιση της διοικητικής προετοιμασίας για την επιλογή, την πρόσληψη και την ένταξη μονίμων υπαλλήλων στην Επιτροπή από τα νέα κράτη μέλη.

7. Συνεχής εφαρμογή της διοικητικής μεταρρύθμισης της Επιτροπής έτσι ώστε η Επιτροπή να έχει εκσυγχρονισθεί πλήρως έως το 2004.

8. Συνεχής αναθεώρηση των κύριων κοινοτικών πολιτικών, των διαδικασιών τους και του αντίκτυπού τους, ως βάση για την εκπόνηση το 2004 μίας ανακοίνωσης της Επιτροπής σχετικά με τις κύριες προοπτικές για την ανάπτυξη των πολιτικών στη διευρυμένη Ένωση και το μελλοντικό δημοσιονομικό πλαίσιο ύστερα από το 2006.

9. Συμβολή στο έργο της Συνέλευσης για το μελλοντικό θεσμικό πλαίσιο για μία διευρυμένη Ευρωπαϊκή Ένωση.

3.2. Σταθερότητα και ασφάλεια

Σε ό,τι αφορά την εν λόγω προτεραιότητα, που επικροτήθηκε τόσο από το Ευρωπαϊκό Κοινοβούλιο όσο και από το Συμβούλιο, ο διοργανικός διάλογος παρουσίασε αποτελέσματα. Συγκεκριμένα, το Ευρωπαϊκό Κοινοβούλιο τόνισε την ανάγκη για την εξασφάλιση της ορθής ισορροπίας μεταξύ των μέτρων που προορίζονται να προβάλουν την ασφάλεια αφενός, και την τήρηση των θεμελιωδών δικαιωμάτων αφετέρου, ιδίως σε σχέση με τη μεταναστευτική πολιτική και την ποινική νομοθεσία. Τόσο το Ευρωπαϊκό Κοινοβούλιο όσο και το Συμβούλιο τόνισαν ότι η ανάγκη για αποτελεσματικές δομές στα εξωτερικά σύνορα με σκοπό την αντιμετώπιση της λαθρομετανάστευσης στην ΕΕ πρέπει να εξισορροπηθεί από μία πραγματική μεταναστευτική πολιτική. Το Ευρωπαϊκό Κοινοβούλιο επίσης τόνισε τον κίνδυνο της σύνδεσης της αποδέσμευσης της αναπτυξιακής βοήθειας με την προθυμία των τρίτων χωρών να συνεργασθούν με την Ένωση στον εν λόγω κλάδο.

α) Στόχοι

Υπό το πρίσμα των συζητήσεων με τα θεσμικά όργανα και του πλαισίου που καθορίσθηκε από την ετήσια στρατηγική πολιτικής για το 2003, η Επιτροπή ορίζει τους ακόλουθους κύριους στόχους για το 2003:

* Να σημειωθεί ουσιαστικό πρόοδος, όπως προβλέφθηκε από το Ευρωπαϊκό Συμβούλιο του Λάακεν και προσδιορίσθηκε περαιτέρω στη Σεβίλλη, όσον αφορά την καθιέρωση ενός ευρωπαϊκού χώρου ελευθερίας, ασφάλειας και δικαιοσύνης και ειδικότερα:

- Να αναπτυχθεί σταδιακά ένα ολοκληρωμένο ευρωπαϊκό σύστημα διαχείρισης των συνόρων να προστατευθούν τα εξωτερικά σύνορα της διευρυμένης Ευρωπαϊκής Ένωσης, να ενισχυθεί η κοινή πολιτική για τις θεωρήσεις και να βελτιωθεί η αστυνομική και η δικαστική συνεργασία για την καταπολέμηση του εγκλήματος συμπεριλαμβανομένης της τρομοκρατίας.

- Να προαχθεί η έγκαιρη έγκριση από το Συμβούλιο των νομοθετικών μέτρων που προτείνει η Επιτροπή για τη δημιουργία ενός χώρου ελευθερίας, ασφάλειας και δικαιοσύνης, ιδίως σε ό,τι αφορά την εκπόνηση κοινών ευρωπαϊκών πολιτικών για τη μετανάστευση και το άσυλο σύμφωνα με τις προθεσμίες που όρισε το Ευρωπαϊκό Συμβούλιο στη Σεβίλλη.

- Να εξασφαλισθεί ότι τα απαιτούμενα μέτρα ασφάλειας εξισορροπούνται από την εγγύηση της τήρησης των θεμελιωδών δικαιωμάτων και ελευθεριών και την προώθηση της ευκολότερης πρόσβασης στη δικαιοσύνη.

* Να βελτιωθεί η ασφάλεια των μεταφορών, καθώς και η ασφάλεια των δικτύων ενημέρωσης και επικοινωνίας και η προστασία του πολίτη.

* Να επιδιωχθεί η ασφάλεια και η σταθερότητα των εξωτερικών συνόρων της διευρυμένης Ευρωπαϊκής Ένωσης και πέρα από αυτήν.

* Να υπάρχει αποτελεσματική αντίδραση στις κρίσεις όταν απειλείται η ειρήνη.

* Να διαμορφωθούν μηχανισμοί για την προώθηση των επαφών και της κατανόησης μεταξύ των λαών και των πολιτισμών της Ευρώπης, καθώς και των λαών από άλλα μέρη του κόσμου.

β) Κύριες πρωτοβουλίες

Για την επίτευξη των παραπάνω στόχων, ορίσθηκαν αρκετές κύριες πρωτοβουλίες στην ετήσια στρατηγική πολιτικής για το 2003. Στο πλαίσιο αυτών των κύριων πρωτοβουλιών και σε συνέχεια του διοργανικού διαλόγου, η Επιτροπή παρουσιάζει τα ακόλουθα κύρια σημεία:

1. Νομοθετικά και μη νομοθετικά μέτρα για την επίτευξη περαιτέρω προόδου προς ένα ολοκληρωμένο ευρωπαϊκό σύστημα διαχείρισης των συνόρων συμπεριλαμβανομένων των μέτρων για την καταπολέμηση της παράνομης μετανάστευσης, σύμφωνα με το πρόγραμμα που συμφωνήθηκε από το Ευρωπαϊκό Συμβούλιο στη Σεβίλλη:

* Νομοθετικά μέτρα για την αναθεώρηση και την ενοποίηση των κανόνων που ορίσθηκαν στο πλαίσιο του κοινού εγχειριδίου για τα εξωτερικά σύνορα.

* Μέτρα για την αναβάθμιση της κοινής πολιτικής για τις θεωρήσεις και συγκεκριμένα για την υλοποίηση ενός κοινού συστήματος αναγνώρισης των θεωρήσεων.

* Εξέταση των νομικών, θεσμικών και δημοσιονομικών επιπτώσεων που αφορούν την κατανομή του βάρους για τη διαχείριση των εξωτερικών συνόρων και την ανάπτυξη κοινής κατάρτισης για τις υπηρεσίες των συνόρων.

* Δημιουργία ενός συστήματος ταχείας προειδοποίησης για τη λαθρομετανάστευση και τη σωματεμπορία.

2. Πρόταση μέτρων για την αντιμετώπιση της χρηματοδότησης της τρομοκρατίας και την καταπολέμηση της διαφθοράς, για τη διευκόλυνση της αποτελεσματικής εφαρμογής των ποινικών δικαστικών αποφάσεων στην Ένωση και τη συμβολή, την καταπολέμηση και την πρόληψη του εγκλήματος και της τρομοκρατίας, με παράλληλη εξασφάλιση ότι τα εν λόγω μέτρα αντισταθμίζονται αποτελεσματικά με μέτρα για την προστασία των δικαιωμάτων των ατόμων:

* Απόφαση πλαίσιο για τη δέσμευση και την κατάσχεση περιουσιακών στοιχείων εταιρειών που ελέγχονται από φυσικά πρόσωπα με ανάμειξη στη χρηματοδότηση τρομοκρατικών δραστηριοτήτων, ώστε να εξασφαλισθεί ότι νόμιμες επιχειρηματικές δραστηριότητες δεν προορίζονται για τη χρηματοδότηση της τρομοκρατίας.

* Απόφαση πλαίσιο για τον καθορισμό κοινών προτύπων σχετικά με διαδικαστικές εγγυήσεις για άτομα που κατηγορούνται για ποινικά αδικήματα σε ολόκληρη την ΕΕ.

3. Υποβολή περαιτέρω προτάσεων μέτρων για την ενοποίηση των κοινών ευρωπαϊκών πολιτικών μετανάστευσης και ασύλου, συμπεριλαμβανομένης της αυξημένης χρηματοδότησης για το ευρωπαϊκό ταμείο για τους πρόσφυγες και της ενισχυμένης συνεργασίας με τρίτες χώρες στον τομέα της μετανάστευσης:

* Εκπόνηση ενός κοινοτικού προγράμματος δράσης με στόχο την ενθάρρυνση της ένταξης των υπηκόων από τρίτες χώρες που κατοικούν μόνιμα στην Ένωση.

* Δημιουργία μέσου για «σημείο ενιαίας εξυπηρέτησης» για την επεξεργασία των αιτήσεων ασύλου στα κράτη μέλη.

4. Ενίσχυση της εφαρμογής των οδηγιών για την καταπολέμηση της νομιμοποίησης των εσόδων από παράνομες δραστηριότητες, εφαρμογή των μέτρων για τα συστήματα πληρωμών που αναγγέλθηκαν με το σχέδιο δράσης για την καταπολέμηση της απάτης, καθώς και αναβάθμιση της συνεργασίας μεταξύ των μονάδων χρηματοοικονομικών πληροφοριών:

* Αξιολόγηση των ισχυόντων μέτρων του τρίτου πυλώνα για την καταπολέμηση του οικονομικού εγκλήματος και εξέταση της σκοπιμότητας μέσου για τη δημιουργία συστήματος σε επίπεδο ΕΕ για την καταπολέμηση της νομιμοποίησης εσόδων από παράνομες δραστηριότητες συμπεριλαμβανομένων και των πληρωμών μεγάλης κλίμακας σε μετρητά.

5. Ακόλουθες ενέργειες στo Πράσινo βιβλίο για την προστασία των οικονομικών συμφερόντων της Ευρωπαϊκής Ένωσης και τη δημιουργία Ευρωπαϊκής Εισαγγελικής Αρχής.

6. Εξασφάλιση της αποτελεσματικής εφαρμογής των διατάξεων ασφάλειας στην Επιτροπή.

7. Ενίσχυση όλων των πτυχών που αφορούν την ασφάλεια των μεταφορών, της ενέργειας, της δημόσιας υγείας και των δικτύων πληροφοριών και επικοινωνιών:

* Κατάρτιση κοινών προτύπων ΕΕ για την ασφάλεια των σταθμών πυρηνικής ενέργειας, καθώς και αναβάθμιση της προστασίας των πολιτών μέσω νομοθετικών προτάσεων και άλλων πρωτοβουλιών και εξασφάλιση ασφαλούς μεταφοράς, επεξεργασίας και διάθεσης των πυρηνικών αποβλήτων.

* Πρόταση κανονισμού για τη δημιουργία Ευρωπαϊκού Κέντρου ελέγχου των ασθενειών.

* Συγκρότηση επιχειρησιακής ομάδας για την ασφάλεια στον κυβερνοχώρο.

8. Σημαντική συμβολή στην επίλυση της διένεξης στη Μέση Ανατολή και ανάπτυξη της μεσογειακής εταιρικής σχέσης, με την προώθηση ιδίως της διαδικασίας της Βαρκελώνης, με επίκεντρο την προώθηση της μεταρρύθμισης, της οικονομικής συνεργασίας και των επενδύσεων στην περιοχή και τη συνεχιζόμενη βελτίωση της αποτελεσματικότητας του MEDA.

9. Ανάπτυξη της διαδικασίας σύνδεσης και σταθεροποίησης στα Βαλκάνια και μεγαλύτερη συνεργασία με τη Ρωσία και τα νέα ανεξάρτητα κράτη:

* Διαπραγμάτευση μίας συμφωνίας σταθεροποίησης και σύνδεσης με την Αλβανία.

10. Οικονομική και πολιτική υποστήριξη της διαδικασίας ανοικοδόμησης που έχει αναλάβει η μεταβατική κυβέρνηση στο Αφγανιστάν.

11. Ενίσχυση του μηχανισμού ταχείας αντίδρασης και ενεργό συμβολή στην κοινή εξωτερική πολιτική και πολιτική ασφάλειας, καθώς και στη διάσταση της κοινής πολιτικής ασφάλειας και άμυνας που αφορά τους πολίτες.

12. Παγκόσμιο πρόγραμμα Erasmus για την αναβάθμιση της ποιότητας στην τριτοβάθμια εκπαίδευση και την προαγωγή της διαπολιτισμικής κατανόησης μέσω της συνεργασίας με τρίτες χώρες (2004-2008).

3.3. Βιώσιμη οικονομία χωρίς αποκλεισμούς

Το Ευρωπαϊκό Κοινοβούλιο και το Συμβούλιο διατύπωσαν αρκετές θέσεις σε ό,τι αφορά την εν λόγω προτεραιότητα. Η Επιτροπή συγκεκριμένα συμφωνεί με τη σημασία των ακόλουθων σημείων: την ενσωμάτωση της ισότητας των φύλων, που αντιπροσωπεύει μία σημαντική πτυχή της βιώσιμης ανάπτυξης. τον περιβαλλοντικό, κοινωνικό και οικονομικό αντίκτυπο της νέας νομοθεσίας μέσω της εισαγωγής της αξιολόγησης του αντίκτυπου. την αύξηση των συνολικών επενδύσεων για την έρευνα στην Ευρώπη. την ανάγκη της καταπολέμησης της φτώχειας μέσω της βελτιωμένης πρόληψης των διενέξεων, των περιφερειακών εμπορικών συμφωνιών και της ιδιαίτερης προσοχής στην Αφρική και τις λιγότερο ανεπτυγμένες χώρες γενικότερα.

α) Στόχοι

Υπό το πρίσμα των συζητήσεων με τα θεσμικά όργανα και στο πλαίσιο που καθορίστηκε από την ετήσια στρατηγική πολιτικής για το 2003, η Επιτροπή ορίζει τους ακόλουθους κύριους στόχους για το 2003:

* Να επιταχυνθεί η εφαρμογή της στρατηγικής της Λισσαβώνας, συμπεριλαμβανομένης της προώθησης της κοινωνίας της γνώσης, της ενίσχυσης της εσωτερικής αγοράς υπηρεσιών (χρηματοπιστωτικές υπηρεσίες, ενέργεια, μεταφορές, επικοινωνίες, κτλ.) της άρσης των φορολογικών στρεβλώσεων και της προώθησης των ενεργητικών πολιτικών για την απασχόληση.

* Να διατηρηθούν οι μακροοικονομικές πολιτικές με προσανατολισμό τη σταθερότητα.

* Να προωθηθεί η βιώσιμη ανάπτυξη και να ενισχυθεί η κοινωνική και η οικονομική συνοχή, έτσι ώστε να εξισορροπηθούν τα περιβαλλοντικά, κοινωνικά και οικονομικά προβλήματα.

* Να εξασφαλισθεί ότι τα θετικά αποτελέσματα της παγκοσμιοποίησης μοιράζονται εξίσου μεταξύ των χωρών και στο εσωτερικό τους. να επιδιωχθεί μια πιο δίκαιη κατανομή των πόρων μεταξύ του βορά και του νότου, με σεβασμό προς την πολιτισμική πολυμορφία τους και την περιβαλλοντική κληρονομιά.

β) Κύριες πρωτοβουλίες

Για την επίτευξη των παραπάνω στόχων, ορίσθηκαν πολλές κύριες πρωτοβουλίες στην ετήσια στρατηγική πολιτικής για το 2003. Στο πλαίσιο των εν λόγω κύριων πρωτοβουλιών και σε συνέχεια του διοργανικού διαλόγου, η Επιτροπή παρουσιάζει τα ακόλουθα κύρια σημεία:

1. Μέτρα για την ολοκλήρωση της εσωτερικής αγοράς υπηρεσιών, μέσω μέτρων για την εξάλειψη των φραγμών που εμποδίζουν την παροχή και την ανάληψη υπηρεσιών που μπορούν να ωφελήσουν τόσο στις επιχειρήσεις όσο και τους καταναλωτές, ειδικότερα όσον αφορά την ενέργεια, τις μεταφορές και τις τηλεπικοινωνίες. επίτευξη μίας τελικής συμφωνίας σχετικά με τα πιο σημαντικά μέτρα του προγράμματος δράσης για της χρηματοπιστωτικές υπηρεσίες:

* Ανακοίνωση για τα κύρια επιτεύγματα της εσωτερικής αγοράς από το 1992 με ιδιαίτερο επίκεντρο στα οφέλη για τους ευρωπαίους πολίτες με την ευκαιρία της 10ης επετείου της εσωτερικής αγοράς.

* Εφαρμογή του νέου προγράμματος πλαισίου «Ευφυής ενέργεια για την Ευρώπη».

* Εφαρμογή των υπόλοιπων ενεργειών του σχεδίου δράσης για τις χρηματοπιστωτικές υπηρεσίες.

* Εφαρμογή και διαχείριση του νέου ρυθμιστικού πλαισίου για τις υπηρεσίες πληροφοριών και επικοινωνιών (συμπεριλαμβανομένης της διαχείρισης φάσματος).

* Πράσινη βίβλος για τη δρομολόγηση δημόσιας συζήτησης σχετικά με το ρόλο μας στην εξασφάλιση της ευρείας διαθεσιμότητας ποιοτικών υπηρεσιών γενικού ενδιαφέροντος για όλους τους πολίτες.

2. Μέτρα για την τόνωση των ανταγωνιστικών συνθηκών της εσωτερικής αγοράς, ειδικότερα στον τομέα των κρατικών ενισχύσεων και της φορολογίας, τη διαμόρφωση ενός περιβάλλοντος που να εμπνέει εμπιστοσύνη στους καταναλωτές όσον αφορά τις διασυνοριακές συναλλαγές, και τη συνέχιση της επέκτασης των διευρωπαϊκών δικτύων μεταφορών και ενέργειας:

* Εφαρμογή νέων μέτρων για την εξασφάλιση της αποτελεσματικής εφαρμογής των κανόνων ανταγωνισμού και των κανόνων σχετικά με τις κρατικές ενισχύσεις, ειδικότερα όσον αφορά τους τομείς των ταχυδρομικών υπηρεσιών και της ενέργειας.

* Πράσινο Βιβλίο για το επιχειρηματικό πνεύμα με σκοπό την ενθάρρυνση συζήτησης για την ανταγωνιστικότητα της Ευρώπης.

* Πρόταση οδηγίας για το θεμιτό εμπόριο.

* Μέτρα για την εξασφάλιση του συντονισμού των εθνικών φορολογικών συστημάτων.

* Νομοθετικά και μη νομοθετικά μέτρα για την προσαρμογή του συστήματος ΦΠΑ στη σύγχρονη οικονομία και συγκεκριμένα στο ηλεκτρονικό εμπόριο.

* Φορολογικά μέτρα προς υποστήριξη της βιώσιμης ανάπτυξης, συγκεκριμένα σε σχέση με τις πολιτικές περιβάλλοντος, μεταφορών και ενέργειας.

3. Πρωτοβουλίες για την ενίσχυση του συντονισμού των οικονομικών πολιτικών, ειδικότερα των δημοσιονομικών πολιτικών, έτσι ώστε να εξασφαλισθεί η ομαλή λειτουργία της οικονομικής και νομισματικής Ένωσης:

* Μέτρα για τη βελτίωση του συντονισμού των πολιτικών μεταξύ των κρατών μελών για την αξιολόγηση των δημόσιων οικονομικών, του ολοκληρωμένου χρηματοοικονομικού συστήματος και των διαρθρωτικών πολιτικών, και παρακολούθηση της εφαρμογής των κοινών προτύπων για την οικονομική πολιτική.

* Εφαρμογή του νέου εκσυγχρονισμένου κύκλου για το συντονισμό της οικονομικής πολιτικής.

4. Πρωτοβουλίες για την προώθηση της κοινωνίας της γνώσης, ειδικότερα μέσα από την ανάπτυξη και την εφαρμογή μίας ολοκληρωμένης στρατηγικής για τον ευρωπαϊκό χώρο της γνώσης:

* Εφαρμογή του κοινού προγράμματος εργασίας Επιτροπής/Συμβουλίου όσον αφορά τους στόχους των συστημάτων εκπαίδευσης και επαγγελματικής κατάρτισης στην Ευρώπη.

* Εφαρμογή της κοινωνίας της πληροφορίας για όλους, ιδίως μέσω της e- Europe 2005.

* Μέτρα για την ανάπτυξη ορθών πρακτικών στη δια βίου μάθηση και την ηλεκτρονική μάθηση.

* Μέτρα για την αύξηση των ερευνητικών δαπανών στο 3% του ΑΕγχΠ της ΕΕ το 2010, ιδίως μέσω των αυξημένων ιδιωτικών επενδύσεων και του σχεδίου δράσης για την προώθηση των επενδύσεων στην έρευνα.

* Δρομολόγηση του έκτου προγράμματος πλαισίου για την έρευνα και την τεχνολογική ανάπτυξη.

* Εφαρμογή σχεδίου δράσης για τη βιοτεχνολογία.

* Έγκριση και εφαρμογή νέου προγράμματος δράσης για την ηλεκτρονική μάθηση, που θα ενσωματώσει τις νέες τεχνολογίες στην εκπαίδευση και την κατάρτιση.

5. Μέτρα για την εξασφάλιση της βιωσιμότητας και της συνεκτικότητας σε ορισμένες κύριες πολιτικές, και ιδίως στη γεωργία (ενδιάμεση αναθεώρηση της ΚΓΠ), την αλιεία, τις μεταφορές, την ενέργεια, την πολιτική συνοχής και τα διαρθρωτικά ταμεία (τρίτη έκθεση για την πολιτική συνοχής), την ασφάλεια των τροφίμων και τη δημόσια χρηματοδότηση στο πλαίσιο της Νομισματικής Ένωσης, καθώς και αποτελεσματική συνέχεια που πρέπει να δοθεί στα συμπεράσματα του Γκέτεμποργκ. βελτίωση της εφαρμογής της περιβαλλοντικής νομοθεσίας σε κοινοτικό επίπεδο:

* Εκτός από την ενδιάμεση αναθεώρηση της ΚΓΠ πρόκειται να αναθεωρηθούν και άλλοι τομείς, όπως οι τομείς παραγωγής οίνου, ζάχαρης, ελαιόλαδου, καπνού, βαμβακιού και ενδεχομένως άλλων προϊόντων. Η Επιτροπή θα υποβάλει ανακοίνωση στα υπόλοιπα θεσμικά όργανα και στη συνέχεια θα παρουσιάσει νομοθετικές προτάσεις.

* Νομοθετικές προτάσεις και μέτρα για την εφαρμογή της μεταρρύθμισης στον τομέα της αλιείας, όπως η συγκρότηση των πρώτων περιφερειακών γνωμοδοτικών συμβουλίων, η θέσπιση κοινής κοινοτικής δομής επιθεώρησης για την αλιεία, η κατάρτιση πολυετών σχεδίων διαχείρισης για ορισμένα αλιευτικά αποθέματα και προτάσεις για τα απαιτούμενα εφαρμογής νέας πολιτικής για τους αλιευτικούς στόλους.

* Τρίτη έκθεση συνοχής στα τέλη του 2003 συμπεριλαμβανομένων των κατάλληλων νομοθετικών προτάσεων για τα διαρθρωτικά ταμεία μετά το 2006.

* Εφαρμογή του ρυθμιστικού πλαισίου για την ασφάλεια των τροφίμων και πρόταση κανονισμού για τη διατροφή, τις λειτουργικές και τις υγειονομικές απαιτήσεις για τα τρόφιμα.

* Εκπόνηση και εφαρμογή 7 θεματικών στρατηγικών στο πλαίσιο του 6ου προγράμματος δράσης για το περιβάλλον.

* Νομοθετικές προτάσεις για νέα στρατηγική για τα χημικά προϊόντα και τελική έκδοση των μέτρων μείωσης κινδύνων που απαιτούνται σύμφωνα με την ισχύουσα νομοθεσία για τις επικίνδυνες ουσίες.

6. Εφαρμογή της συμφωνίας Κοτονού με προοπτική την αποτελεσματική αντιμετώπιση της φτώχειας και των προβλημάτων στους τομείς της υγείας και της εκπαίδευσης στην Αφρική, καθώς και την εξασφάλιση της αποτελεσματικής εφαρμογής των συμφωνιών συνεργασίας και εταιρικής σχέσης που θέτουν ως προτεραιότητα την καταπολέμηση της φτώχειας:

* Τελική έγκριση των συμφωνιών εταιρικής σχέσης ΑΚΕ και εφαρμογή των προγραμμάτων. Εφαρμογή του προγράμματος για τις μεταδοτικές ασθένειες.

7. Εντατικοποίηση του γύρου των διαπραγματεύσεων της Ντόχα, ενόψει της ολοκλήρωσής τους μέχρι το τέλος του 2004. Συνέχεια διμερών διαπραγματεύσεων ιδίως με την Mercosur, τις χώρες ΑΚΕ, το Συμβούλιο Συνεργασίας του Κόλπου και τις χώρες της Μεσογείου. Μεθόδευση συνοχής μεταξύ των εξωτερικών σχέσεων της Ευρωπαϊκής Ένωσης και των αναπτυξιακών πολιτικών της, ώστε να εξασφαλίζεται η σωστή ισορροπία μεταξύ των εμπορικών μας συμφερόντων και των καλύτερων αναπτυξιακών και περιβαλλοντικών αποτελεσμάτων.

8. Εφαρμογή της ατζέντας κοινωνικής πολιτικής με συνδυασμό όλων των κοινοτικών μέσων (ανοικτή μέθοδος συντονισμού, νομοθεσία, κοινωνικός διάλογος και υποστήριξη μέσω των διαρθρωτικών ταμείων) ώστε να επιτευχθούν οι στρατηγικοί στόχοι που ορίσθηκαν από το Ευρωπαϊκό Συμβούλιο στη Λισσαβώνα:

* Έγκριση ανακοίνωσης για την ενδιάμεση αναθεώρηση της ατζέντας κοινωνικής πολιτικής.

* Αποτελεσματική εφαρμογή της ανοικτής μεθόδου συντονισμού με την έγκριση ενός ανανεωμένου πακέτου για την απασχόληση, με μία δεύτερη κοινή έκθεση για την κοινωνική ένταξη και με τη δρομολόγηση της εν λόγω μεθόδου εργασίας στον τομέα των συντάξεων.

* Εξασφάλιση της απαιτούμενης παρακολούθησης της συνεχούς διαβούλευσης των κοινωνικών εταίρων σύμφωνα με το άρθρο 138 της Συνθήκης για την προστασία των δεδομένων των εργαζομένων, τις κοινωνικές πτυχές της εταιρικής αναδιάρθρωσης και τη δυνατότητα μεταφοράς των επικουρικών συντάξεων.

9. Αποτελεσματική εφαρμογή του νέου εργαλείου αξιολόγησης του αντίκτυπου για την επίτευξη καλύτερου νομοθετικού έργου και προόδου προς τη βιώσιμη ανάπτυξη.

10. Προετοιμασία της δημιουργίας χρηματοδοτικού μηχανισμού για την παροχή βοήθειας στα θύματα φυσικών καταστροφών.

* Οι τρόποι εφαρμογής θα καθοριστούν και οι δαπάνες της πρωτοβουλίας και θα εκτιμηθούν στη διάρκεια του Σεπτεμβρίου 2002 και θα υποβληθούν στην αρμόδια επί του προϋπολογισμού αρχή στο πλαίσιο του προγράμματος εργασίας για το 2003.

4. ΚΥΡΙΕΣ ΑΛΛΑΓΕΣ ΣΤΟ ΠΛΑΙΣΙΟ ΤΩΝ ΠΟΡΩΝ ΤΗΣ ΕΤΗΣΙΑΣ ΣΤΡΑΤΗΓΙΚΗΣ ΠΟΛΙΤΙΚΗΣ ΓΙΑ ΤΟ 2003

Σε ό,τι αφορά τους πόρους, το πλαίσιο που προβλέπει η ετήσια στρατηγική πολιτικής αναλύεται στο προσχέδιο προϋπολογισμού (ΠΣΠ). Σε ό,τι αφορά τους ανθρώπινους πόρους, δεν επισημαίνεται καμία κύρια αλλαγή. Συνολικά, το πλαίσιο που παρουσιάζεται στην ετήσια στρατηγική πολιτικής και αναλύεται στο ΠΣΠ με ορισμένες μικροτροποποιήσεις παραμένει αμετάβλητο. Σε ό,τι αφορά την προτεραιότητα της διεύρυνσης, τον Απρίλιο η Επιτροπή παρουσίασε ανακοίνωση για τον αντίκτυπο της διεύρυνσης στις δραστηριότητες και τους ανθρώπινους πόρους της Επιτροπής, η οποία ορίζει τις προβλεπόμενες ανάγκες σε επιπρόσθετους ανθρώπινους πόρους από το 2003 έως το 2008 σε 3.900 υπαλλήλους. Ως τμήμα αυτού του συνόλου, οι 500 εξωτερικοί υπάλληλοι που ζητούνται στο πλαίσιο της ετήσιας στρατηγικής πολιτικής και του ΠΣΠ για το 2003, θα καλύψουν την πρώτη εισροή πόρων που απαιτούνται για το προπαρασκευαστικό έτος πριν από τη διεύρυνση.

Τα αυστηρά δημοσιονομικά όρια του τομέα 5 απαιτούν τη διοχέτευση των ανθρώπινων πόρων που θα απορροφηθούν για το εν λόγω προσπάθεια του 2003 στις βασικότερες δραστηριότητες και καθήκοντα. Ως εκ τούτου, η Επιτροπή προβλέπει τη διοχέτευση των 500 εξωτερικών υπαλλήλων που απαιτούνται για το 2003 στους τρεις μεγάλους κλάδους δραστηριοτήτων που θεωρεί ουσιώδεις για την επιτυχία της διεύρυνσης:

- Εφαρμογή των διαρθρωτικών ταμείων και της ΚΓΠ: ο στόχος της εφαρμογής των διαρθρωτικών προγραμμάτων και της ΚΓΠ όσο το δυνατόν νωρίτερα το 2004 συνεπάγεται προγραμματισμό και υποστήριξη για τη συγκρότηση των απαιτούμενων διοικητικών δομών (διαχείριση και έλεγχος) στις υποψήφιες χώρες.

- Πλήρης εφαρμογή του κοινοτικού κεκτημένου: Όλο το έργο που δρομολογήθηκε στο προενταξιακό στάδιο εμφανίζει μία συγκεκριμένη πρόκληση: η εφαρμογή του κοινοτικού κεκτημένου πρέπει να ελεγχθεί από τις πρώτες ημέρες μετά τη διεύρυνση στους κλάδους του ανταγωνισμού, της υγείας και της προστασίας των καταναλωτών, του περιβάλλοντος και της καταπολέμησης της απάτης.

- Το νομικό και γλωσσικό πλαίσιο: Το κοινοτικό κεκτημένο θα πρέπει να δημοσιευθεί στις νέες γλώσσες της Ένωσης (μέχρι 10), τα καθήκοντα μετάφρασης και διερμηνείας θα αυξηθούν από το 2003 και οι αρμόδιες υπηρεσίες θα πρέπει να προετοιμασθούν ώστε να εργασθούν αποτελεσματικά σε ένα διευρυμένο γλωσσικό πλαίσιο από την πρώτη μέρα της προσχώρησης.

Η πραγματική δυνατότητα πρόσληψης 500 εξωτερικών υπαλλήλων το 2003, η πλειονότητα των οποίων πρέπει να αποτελείται από υπηκόους των υποψήφιων χωρών, αποτελεί απαραίτητη προϋπόθεση για την αποτελεσματική προετοιμασία της διεύρυνσης.

Η Επιτροπή τονίζει την απόλυτη ανάγκη για την εξασφάλιση το 2003 της απαιτούμενης χρηματοδότησης των δαπανών για 500 υπαλλήλους με σκοπό την προετοιμασία της διεύρυνσης. Μόνον εάν υπάρχουν ήδη το 2003 επαρκείς πιστώσεις για την πρόσληψη υπαλλήλων για τη διεύρυνση θα είναι σε θέση η Επιτροπή να εγγυηθεί την αποτελεσματική προετοιμασία της διεύρυνσης και την πλήρη εφαρμογή του "κοινοτικού κεκτημένου" από την πρώτη ημέρα της προσχώρησης.

Σε ό,τι αφορά τους οικονομικούς πόρους, πρέπει να επισημανθούν δύο σημαντικά γεγονότα. Πρώτον, αντί για την Ευρωμεσογειακή Τράπεζα που προβλέφθηκε στην ετήσια στρατηγική πολιτικής, ως πρώτο βήμα συγκροτήθηκε η Euro-med στο πλαίσιο του προγράμματος MEDA. δεύτερον, σε ό,τι αφορά τη μεταρρύθμιση της κοινής αλιευτικής πολιτικής, η Επιτροπή ενέκρινε πακέτο προτάσεων μεταρρυθμίσεων στις 28 Μαΐου, των οποίων ο κύριος δημοσιονομικός αντίκτυπος είναι η απαίτηση 272 εκατ. ευρώ για μείωση στόλων μεταξύ του 2003 και του 2006. Περίπου 240 εκατ. ευρώ εντάσσονται στον τίτλο 2 μέσω αναπρογραμματισμού, ενώ το υπόλοιπο (32 εκατ. ευρώ) θα απαιτήσει την κινητοποίηση του μέσου ευελιξίας το 2003.

5. ΣΥΜΠΕΡΑΣΜΑΤΑ

Η παρούσα καταγραφή των ενεργειών που απορρέουν από την ετήσια στρατηγική πολιτικής για το 2003 αποτελεί το πρώτο έγγραφο του είδους, επιβεβαιώνοντας το γεγονός ότι ο κύκλος στρατηγικού σχεδιασμού και προγραμματισμού προχωρά και διαθέτει μεγαλύτερο βαθμό ωριμότητας τόσο εσωτερικά όσο και σε σχέση με τα υπόλοιπα θεσμικά όργανα. Ο διαρθρωμένος διάλογος με το Ευρωπαϊκό Κοινοβούλιο και το Συμβούλιο αποτελεί θετικό βήμα προς τον προσδιορισμό των πολιτικών προτεραιοτήτων για την Ένωση συνολικά. Ωστόσο, οι επόμενες ασκήσεις θα πρέπει να λάβουν υπόψη τα μαθήματα που δόθηκαν στο πλαίσιο αυτής της πρώτης άσκησης.

Το κύριο συμπέρασμα που πρέπει να εξαχθεί από τις εν λόγω συζητήσεις είναι ότι τα τρία θεσμικά όργανα συμφωνούν για τις πολιτικές προτεραιότητες για το 2003. Ωστόσο, μία σημαντική συνέπεια του παρόντος εγγράφου είναι ότι οι απαιτούμενοι πόροι θα πρέπει να είναι διαθέσιμες για τις ενέργειες που επισημαίνονται στο πλαίσιο των κύριων προτεραιοτήτων. Από την άποψη αυτή, η αρνητική αντίδραση του Κοινοβουλίου και του Συμβουλίου στην πρώτη ανάγνωση του προϋπολογισμού σχετικά με την πρόταση της Επιτροπής να χρησιμοποιηθεί, κατ' εξαίρεση, ο μηχανισμός της ευελιξίας για τη χρηματοδότηση αυτών των αναγκών προσωπικού στη διάρκεια του μεταβατικού έτους 2003 αποτελεί σοβαρό θέμα που πρέπει να εξεταστεί επειγόντως και με ιδιαίτερη προσοχή.

Η Επιτροπή τονίζει ότι είναι τώρα σημαντικό να εξασφαλιστεί το 2003 η δέουσα χρηματοδότηση των δαπανών για 500 θέσεις προσωπικού οι οποίες αποτελούν την ελάχιστη προϋπόθεση για την προετοιμασία της διεύρυνσης. Χωρίς το επιπρόσθετο αυτό προσωπικό, η Επιτροπή δεν θα βρίσκεται πλέον σε θέση να εγγυηθεί την αποτελεσματική προετοιμασία της διεύρυνσης και την πλήρη εφαρμογή του κοινοτικού κεκτημένου από την πρώτη ημέρα της προσχώρησης.

Εάν η Ένωση επιθυμεί πράγματι τη διεύρυνση από το 2004, δεν μπορεί να στερήσει από την Επιτροπή το προσωπικό που θεωρείται αναγκαίο για την εκπλήρωση όλων των υποχρεώσεών της, τις οποίες αναλαμβάνει απέναντι στα νέα κράτη μέλη από την πρώτη ημέρα της προσχώρησης.

Γι´ αυτόν το λόγο, η αρμόδια επί του προϋπολογισμού αρχή πρέπει να εξετάσει από κοινού με την Επιτροπή όλες τις δυνατότητες για τη χρηματοδότηση αυτών των θέσεων, καθώς και να προβλέψει το 2002 ορισμένες διοικητικές δαπάνες (προκαταρκτικός εφοδιασμός) και, όπου είναι δυνατόν, να χορηγήσει συμπληρωματικές πιστώσεις από μεταφορές μεταξύ των θεσμικών οργάνων. Η Επιτροπή θα καταβάλλει όλες τις δυνατές πολιτικές προσπάθειες που χρειάζονται για να εξασφαλιστεί η υποστήριξη του Συμβουλίου του Κοινοβουλίου και των υποψηφίων χωρών για την επίτευξη αυτού του στόχου.

Tεχνικό παράρτημα - κατάλογος των κύριων πρωτοβουλιών και συναφών αρμοδιοτήτων

Η διευρυμένη Ευρώπη

1. Παρακολούθηση της διαδικασίας υπογραφής και επικύρωσης των συνθηκών προσχώρησης, για να δοθεί η δυνατότητα στις υποψήφιες χώρες, με τις οποίες ολοκληρώθηκαν οι διαπραγματεύσεις το 2002, να αποκτήσουν πράγματι την ιδιότητα του κράτους μέλους την 1η Ιανουαρίου 2004 και να συμμετάσχουν στις εκλογές του Ευρωπαϊκού Κοινοβουλίου ως μέλη:

* Διατύπωση της γνώμης της Επιτροπής για τις αιτήσεις προσχώρησης στην ΕΕ (ΓΔ ELARG/VERHEUGEN).

* Εκσυγχρονισμός της εταιρικής σχέσης για τη Βουλγαρία, τη Ρουμανία και την Τουρκία (ΓΔ ELARG/VERHEUGEN).

* Διαπραγμάτευση όλων των παρεμβάσεων των διαρθρωτικών ταμείων για τα νέα κράτη μέλη με σκοπό την εξασφάλιση της πλήρους αξιοποίησης των πόρων με την προσχώρηση (ΓΔ REGIO/BARNIER. ΓΔ EMPL/ΔΙΑΜΑΝΤΟΠΟΥΛΟΥ και ΓΔ AGRI/ FISH/ FISCHLER).

* Στήριξη της συμφιλίωσης μεταξύ των δύο κυπριακών κοινοτήτων, ύστερα από την επίτευξη πολιτικής συμφωνίας. (ΓΔ ELARG/VERHEUGEN και ΓΔ REGIO/BARNIER)

2. Ενίσχυση της διοικητικής και της δικαστικής ικανότητας των μελλοντικών κρατών μελών μέσω των εξής:

* Ενίσχυση της διοικητικής και της δικαστικής ικανότητας των υποψήφιων χωρών με συγκεκριμένα μέτρα (αδελφοποίησης πόλεων, ειδικά σχέδια) (ΓΔ ELARG/VERHEUGEN και ΓΔ JAI/VITORINO).

* Μέτρα για την εξασφάλιση των κοινοτικών προτύπων για την ασφάλεια των τροφίμων (ΓΔ SANCO/BYRNE).

* Κινητοποίηση των απαραίτητων επενδύσεων στις υποψήφιες χώρες έτσι ώστε αυτές να μπορέσουν να συμμετάσχουν πλήρως στα διευρωπαϊκά δίκτυα και να εξασφαλίσουν τη δυναμική λειτουργία της εσωτερικής αγοράς (ΓΔ TREN/DE PALACIO. ΓΔ REGIO/BARNIER. ΓΔ ELARG/ VERHEUGEN).

* Μέτρα για την εξασφάλιση της εφαρμογής της θεσμικής και διοικητικής διαδικασίας για την ορθή διαχείριση και αποτελεσματική χρήση των διαρθρωτικών ταμείων (ΓΔ REGIO/BARNIER).

3. Προετοιμασία της εφαρμογής της κοινοτικής νομοθεσίας, των προγραμμάτων, των διαδικασιών εποπτείας και της ανοικτής μεθόδου συντονισμού στα νέα κράτη μέλη, με τη συμπερίληψη των εξής στοιχείων:

* Ενσωμάτωση της ανασκόπησης των οικονομικών πολιτικών και των πολιτικών απασχόλησης των υποψήφιων χωρών στην εαρινή συγκεφαλαιωτική έκθεση του 2003 και παρακολούθηση της προόδου (ΓΓ/ΠΡΟΕΔΡΟΣ. ΓΔ ECFIN/SOLBES. ΓΔ EMPL/ΔΙΑΜΑΝΤΟΠΟΥΛΟΥ. ΓΔ ENV/ WALLSTROM. ΓΔ EAC/ REDING. ΓΔ TREN/ DE PALACIO. ΓΔ ENTR/LIIKANEN).

* Συμμετοχή των υποψήφιων χωρών στα κοινοτικά ερευνητικά προγράμματα πριν από το 2003 (ΓΔ RTD/BUSQUIN).

* Συμμετοχή των υποψήφιων χωρών στο σχέδιο δράσης e- Europe (ΓΔ INFSO/LIIKANEN).

* Δραστηριοποίηση για την εξασφάλιση κοινών μέτρων για την πυρηνική ασφάλεια εντός της Ευρωπαϊκής Ένωσης (ΓΔ TREN/DE PALACIO. ΓΔ ELARG/ VERHEUGEN)

4. Προετοιμασία της συγκεκριμένης εφαρμογής της κοινής γεωργικής πολιτικής στα μελλοντικά κράτη μέλη, ιδίως με τα εξής μέσα:

* Τεχνικές προσαρμογές της γεωργικής νομοθεσίας. (ΓΔ AGRI/FISCHLER)

* Προετοιμασία των προγραμμάτων αγροτικής ανάπτυξης με σκοπό να τεθούν σε λειτουργία αμέσως από τις αρχές του 2004. (ΓΔ AGRI/FISCHLER)

5. Σταδιακή διαμόρφωση των δομών που απαιτούνται για την επέκταση στις υποψήφιες χώρες των κοινοτικών ρυθμίσεων για την καταπολέμηση της απάτης, ιδίως με τα εξής μέσα:

* Εξασφάλιση ότι οι υποψήφιες χώρες λαμβάνουν τις απαιτούμενες ενέργειες για τη δυνατότητα διαχείρισης της τελωνειακής ένωσης (ΓΔ TAXUD/BOLKESTEIN).

* Ενίσχυση των απαιτούμενων δομών για την αποφυγή και τον έλεγχο της απάτης και για την επέκταση των ανταλλαγών και της κατάρτισης για την προστασία των οικονομικών συμφερόντων της Ευρωπαϊκής Ένωσης. (OLAF/SCHREYER)

6. Εντατικοποίηση και ολοκλήρωση της διοικητικής και γλωσσικής προετοιμασίας για τη διεύρυνση, με τα εξής μέσα:

* Ολοκλήρωση της δημοσίευσης των συνθηκών (OPOCE/REDING).

* Συνέχεια της ενοποίησης της νομοθεσίας και έναρξη της κωδικοποίησης στις υπάρχουσες γλώσσες. Δημοσίευση του κοινοτικού κεκτημένου στις νέες επίσημες γλώσσες (SDT/SCIC/KINNOCK) (OPOCE/REDING. LS/ΠΡΟΕΔΡΟΣ).

* Εξασφάλιση της διοικητικής προετοιμασίας για την επιλογή, την πρόσληψη και την ένταξη μονίμων υπαλλήλων στην Επιτροπή από τα νέα κράτη μέλη. (ΓΔ ADMIN/KINNOCK)

7. Συνεχής εφαρμογή της διοικητικής μεταρρύθμισης της Επιτροπής έτσι ώστε η Επιτροπή να έχει εκσυγχρονισθεί πλήρως έως το 2004. (Όλοι οι ΕΠΙΤΡΟΠΟΙ/ Όλες οι ΓΔ)

8. Συνεχής αναθεώρηση των κύριων κοινοτικών πολιτικών, των διαδικασιών τους και του αντίκτυπού τους, ως βάση για την εκπόνηση το 2004 μίας ανακοίνωσης της Επιτροπής σχετικά με τις κύριες προοπτικές για την ανάπτυξη των πολιτικών στη διευρυμένη Ένωση και το μελλοντικό δημοσιονομικό πλαίσιο ύστερα από το 2006. (Όλες οι ΓΔ / Όλοι οι ΕΠΙΤΡΟΠΟΙ)

9. Συμβολή στο έργο της Συνέλευσης για το μελλοντικό θεσμικό πλαίσιο για μία διευρυμένη Ευρωπαϊκή Ένωση. (ΓΓ/ΠΡΟΕΔΡΟΣ. BARNIER και VITORINO)

Σταθερότητα και ασφάλεια

1. Νομοθετικά και μη νομοθετικά μέτρα για την επίτευξη περαιτέρω προόδου προς ένα ολοκληρωμένο ευρωπαϊκό σύστημα διαχείρισης των συνόρων συμπεριλαμβανομένων των μέτρων για την καταπολέμηση της παράνομης μετανάστευσης, σύμφωνα με το πρόγραμμα που συμφωνήθηκε από το Ευρωπαϊκό Συμβούλιο στη Σεβίλλη:

* Νομοθετικά μέτρα για την αναθεώρηση και την ενοποίηση των κανόνων που ορίσθηκαν στο πλαίσιο του κοινού εγχειριδίου για τα εξωτερικά σύνορα (ΓΔ JAI/VITORINO).

* Μέτρα για την αναβάθμιση της κοινής πολιτικής για τις θεωρήσεις και συγκεκριμένα για την υλοποίηση ενός κοινού συστήματος αναγνώρισης των θεωρήσεων (ΓΔ JAI/ VITORINO).

* Εξέταση των νομικών, θεσμικών και δημοσιονομικών επιπτώσεων που αφορούν την κατανομή του βάρους για τη διαχείριση των εξωτερικών συνόρων και την ανάπτυξη κοινής κατάρτισης για τις υπηρεσίες των συνόρων (ΓΔ JAI/VITORINO).

* Δημιουργία ενός συστήματος ταχείας προειδοποίησης για τη λαθρομετανάστευση και τη σωματεμπορία. (ΓΔ JAI/VITORINO)

2. Πρόταση μέτρων για την αντιμετώπιση της χρηματοδότησης της τρομοκρατίας και την καταπολέμηση της διαφθοράς, για τη διευκόλυνση της αποτελεσματικής εφαρμογής των ποινικών δικαστικών αποφάσεων στην Ένωση και τη συμβολή, την καταπολέμηση και την πρόληψη του εγκλήματος και της τρομοκρατίας, με παράλληλη εξασφάλιση ότι τα εν λόγω μέτρα αντισταθμίζονται αποτελεσματικά με μέτρα για την προστασία των δικαιωμάτων των ατόμων:

* Απόφαση πλαίσιο για τη δέσμευση και την κατάσχεση περιουσιακών στοιχείων εταιρειών που ελέγχονται από φυσικά πρόσωπα με ανάμειξη στη χρηματοδότηση τρομοκρατικών δραστηριοτήτων, ώστε να εξασφαλισθεί ότι νόμιμες επιχειρηματικές δραστηριότητες δεν προορίζονται για τη χρηματοδότηση της τρομοκρατίας (ΓΔ JAI/VITORINO).

* Απόφαση πλαίσιο για τον καθορισμό κοινών προτύπων σχετικά με διαδικαστικές εγγυήσεις για άτομα που κατηγορούνται για ποινικά αδικήματα σε ολόκληρη την ΕΕ (ΓΔ JAI/VITORINO).

3. Υποβολή περαιτέρω προτάσεων μέτρων για την ενοποίηση των κοινών ευρωπαϊκών πολιτικών μετανάστευσης και ασύλου, συμπεριλαμβανομένης της αυξημένης χρηματοδότησης για το ευρωπαϊκό ταμείο για τους πρόσφυγες και της ενισχυμένης συνεργασίας με τρίτες χώρες στον τομέα της μετανάστευσης:

* Εκπόνηση ενός κοινοτικού προγράμματος δράσης με στόχο την ενθάρρυνση της ένταξης των υπηκόων από τρίτες χώρες που κατοικούν μόνιμα στην Ένωση (ΓΔ JAI/VITORINO. ΓΔ EMPL/ ΔΙΑΜΑΝΤΟΠΟΥΛΟΥ).

* Δημιουργία μέσου για «σημείο ενιαίας εξυπηρέτησης» για την επεξεργασία των αιτήσεων ασύλου στα κράτη μέλη. (ΓΔ JAI/VITORINO)

4. Ενίσχυση της εφαρμογής των οδηγιών για την καταπολέμηση της νομιμοποίησης των εσόδων από παράνομες δραστηριότητες, εφαρμογή των μέτρων για τα συστήματα πληρωμών που αναγγέλθηκαν με το σχέδιο δράσης για την καταπολέμηση της απάτης, καθώς και αναβάθμιση της συνεργασίας μεταξύ των μονάδων χρηματοοικονομικών πληροφοριών:

* Αξιολόγηση των ισχυόντων μέτρων του τρίτου πυλώνα για την καταπολέμηση του οικονομικού εγκλήματος, και εξέταση της σκοπιμότητας μέσου για τη δρομολόγηση συστήματος σε επίπεδο ΕΕ για την καταπολέμηση της νομιμοποίησης εσόδων από παράνομες δραστηριότητες συμπεριλαμβανομένων και των πληρωμών μεγάλης κλίμακας σε μετρητά. (ΓΔ JAI/VITORINO)

5. Ακόλουθες ενέργειες στο Πράσινο Βιβλίο για την προστασία των οικονομικών συμφερόντων της Ευρωπαϊκής Ένωσης και τη δημιουργία Ευρωπαϊκής Εισαγγελικής Αρχής. (OLAF/SCHREYER)

6. Εξασφάλιση της αποτελεσματικής εφαρμογής των διατάξεων ασφάλειας στην Επιτροπή. (ΓΔ ADMIN/KINNOCK)

7. Ενίσχυση όλων των πτυχών που αφορούν την ασφάλεια των μεταφορών, της ενέργειας, της δημόσιας υγείας και των δικτύων πληροφοριών και επικοινωνιών:

* Κατάρτιση κοινών προτύπων ΕΕ για την ασφάλεια των σταθμών πυρηνικής ενέργειας, καθώς και αναβάθμιση της προστασίας των πολιτών μέσω νομοθετικών προτάσεων και άλλων πρωτοβουλιών και εξασφάλιση ασφαλούς μεταφοράς, επεξεργασίας και διάθεσης των πυρηνικών αποβλήτων (ΓΔ TREN/DE PALACIO. ΓΔ ENV/WALLSTRΦM).

* Πρόταση κανονισμού για τη δημιουργία Ευρωπαϊκού Κέντρου ελέγχου των ασθενειών (ΓΔ SANCO/BYRNE).

* Συγκρότηση επιχειρησιακής ομάδας για την ασφάλεια στον κυβερνοχώρο. (ΓΔ INFSO/LIIKANEN. ΓΔ JAI/ VITORINO)

8. Σημαντική συμβολή στην επίλυση της διένεξης στη Μέση Ανατολή και ανάπτυξη της μεσογειακής εταιρικής σχέσης, με την προώθηση ιδίως της διαδικασίας της Βαρκελώνης, με επίκεντρο την προώθηση της μεταρρύθμισης, της οικονομικής συνεργασίας και των επενδύσεων στην περιοχή και τη συνεχιζόμενη βελτίωση της αποτελεσματικότητας του MEDA. (ΓΔ RELEX/AIDCO PATTEN)

9. Ανάπτυξη της διαδικασίας σύνδεσης και σταθεροποίησης στα Βαλκάνια και μεγαλύτερη συνεργασία με τη Ρωσία και τα νέα ανεξάρτητα κράτη:

* Διαπραγμάτευση μίας συμφωνίας σταθεροποίησης και σύνδεσης με την Αλβανία. (ΓΔ RELEX/PATTEN)

10. Οικονομική και πολιτική υποστήριξη της διαδικασίας ανοικοδόμησης που έχει αναλάβει η μεταβατική κυβέρνηση στο Αφγανιστάν. (ΓΔ RELEX/PATTEN και AIDCO/NIELSON)

11. Ενίσχυση του μηχανισμού ταχείας αντίδρασης και ενεργό συμβολή στην κοινή εξωτερική πολιτική και πολιτική ασφάλειας, καθώς και στη διάσταση της κοινής πολιτικής ασφάλειας και άμυνας που αφορά τους πολίτες. (ΓΔ RELEX/PATTEN)

12. Παγκόσμιο πρόγραμμα Erasmus για την αναβάθμιση της ποιότητας στην τριτοβάθμια εκπαίδευση και την προαγωγή της διαπολιτισμικής κατανόησης μέσω της συνεργασίας με τρίτες χώρες (2004-2008). (ΓΔ EAC/ REDING).

Βιώσιμη οικονομία χωρίς αποκλεισμούς

1. Μέτρα για την ολοκλήρωση της εσωτερικής αγοράς υπηρεσιών, μέσω μέτρων για την εξάλειψη των φραγμών που εμποδίζουν την παροχή και την ανάληψη υπηρεσιών που μπορούν να ωφελήσουν τόσο στις επιχειρήσεις όσο και τους καταναλωτές, ειδικότερα όσον αφορά την ενέργεια, τις μεταφορές και τις τηλεπικοινωνίες. επίτευξη μίας τελικής συμφωνίας σχετικά με τα πιο σημαντικά μέτρα του προγράμματος δράσης για της χρηματοπιστωτικές υπηρεσίες:

* Ανακοίνωση για τα κύρια επιτεύγματα της εσωτερικής αγοράς από το 1992 με ιδιαίτερο επίκεντρο στα οφέλη για τους ευρωπαίους πολίτες με την ευκαιρία της 10ης επετείου της εσωτερικής αγοράς (ΓΔ MARKT/BOLKESTEIN).

* Εφαρμογή του νέου προγράμματος πλαισίου «Ευφυής ενέργεια για την Ευρώπη» (ΓΔ TREN/DE PALACIO).

* Εφαρμογή των υπόλοιπων ενεργειών του σχεδίου δράσης για τις χρηματοπιστωτικές υπηρεσίες (ΓΔ MARKT/BOLKESTEIN).

* Εφαρμογή και διαχείριση του νέου ρυθμιστικού πλαισίου για τις υπηρεσίες πληροφοριών και επικοινωνιών (συμπεριλαμβανομένης της διαχείρισης φάσματος) (ΓΔ INFSO/LIIKANEN).

* Πράσινο Βιβλίο για τη δρομολόγηση δημόσιας συζήτησης σχετικά με το ρόλο μας στην εξασφάλιση της ευρείας διαθεσιμότητας ποιοτικών υπηρεσιών γενικού ενδιαφέροντος για όλους τους πολίτες. (ΓΓ/ΠΡΟΕΔΡΟΣ)

2. Μέτρα για την τόνωση των ανταγωνιστικών συνθηκών της εσωτερικής αγοράς, ειδικότερα στον τομέα των κρατικών ενισχύσεων και της φορολογίας, τη διαμόρφωση ενός περιβάλλοντος που να εμπνέει εμπιστοσύνη στους καταναλωτές όσον αφορά τις διασυνοριακές συναλλαγές, και τη συνέχιση της επέκτασης των διευρωπαϊκών δικτύων μεταφορών και ενέργειας:

* Εφαρμογή νέων μέτρων για την εξασφάλιση της αποτελεσματικής εφαρμογής των κανόνων ανταγωνισμού σχετικά με τις κρατικές ενισχύσεις, ειδικότερα όσον αφορά τους τομείς των ταχυδρομικών υπηρεσιών και της ενέργειας (ΓΔ COMP/ MONTI).

* Πράσινο Βιβλίο για το επιχειρηματικό πνεύμα με σκοπό την ενθάρρυνση συζήτησης για την ανταγωνιστικότητα της Ευρώπης (ΓΔ ENTR/LIIKANEN).

* Πρόταση οδηγίας για το θεμιτό εμπόριο (ΓΔ SANCO/ BYRNE).

* Μέτρα για την εξασφάλιση του συντονισμού των εθνικών φορολογικών συστημάτων (ΓΔ TAXUD/BOLKESTEIN).

* Νομοθετικά και μη νομοθετικά μέτρα για την προσαρμογή του συστήματος ΦΠΑ στη σύγχρονη οικονομία και συγκεκριμένα στο ηλεκτρονικό εμπόριο (ΓΔ TAXUD/BOLKESTEIN).

* Φορολογικά μέτρα προς υποστήριξη της βιώσιμης ανάπτυξης, συγκεκριμένα σε σχέση με τις πολιτικές περιβάλλοντος, μεταφορών και ενέργειας. (ΓΔ TREN/DE PALACIO, ΓΔ ENV/WALLSTRΦM, ΓΔ TAXUD/BOLKESTEIN)

3. Πρωτοβουλίες για την ενίσχυση του συντονισμού των οικονομικών πολιτικών, ειδικότερα των δημοσιονομικών πολιτικών, έτσι ώστε να εξασφαλισθεί η ομαλή λειτουργία της οικονομικής και νομισματικής Ένωσης:

* Μέτρα για τη βελτίωση του συντονισμού των πολιτικών μεταξύ των κρατών μελών για την αξιολόγηση των δημόσιων οικονομικών, του ολοκληρωμένου χρηματοοικονομικού συστήματος και των διαρθρωτικών πολιτικών, και παρακολούθηση της εφαρμογής των κοινών προτύπων για την οικονομική πολιτική (ΓΔ ECFIN/SOLBES).

* Εφαρμογή του νέου εκσυγχρονισμένου κύκλου για το συντονισμό της οικονομικής πολιτικής. (ΓΔ ECFIN/SOLBES. ΓΔ EMPL/ ΔΙΑΜΑΝΤΟΠΟΥΛΟΥ)

4. Πρωτοβουλίες για την προώθηση της κοινωνίας της γνώσης, ειδικότερα μέσα από την ανάπτυξη και την εφαρμογή μίας ολοκληρωμένης στρατηγικής για τον ευρωπαϊκό χώρο της γνώσης:

* Εφαρμογή του κοινού προγράμματος εργασίας Επιτροπής/Συμβουλίου όσον αφορά τους στόχους των συστημάτων εκπαίδευσης και επαγγελματικής κατάρτισης στην Ευρώπη (ΓΔ EAC/REDING).

* Εφαρμογή της κοινωνίας της πληροφορίας για όλους, ιδίως μέσω της e- Europe 2005 (ΓΔ INFSO/LIIKANEN).

* Μέτρα για την ανάπτυξη ορθών πρακτικών στη δια βίου μάθηση και την ηλεκτρονική μάθηση (ΓΔ EAC/REDING).

* Μέτρα για την αύξηση των ερευνητικών δαπανών στο 3% του ΑΕγχΠ της ΕΕ το 2010, ιδίως μέσω των αυξημένων ιδιωτικών επενδύσεων και του σχεδίου δράσης για την προώθηση των επενδύσεων στην έρευνα (ΓΔ RTD/BUSQUIN).

* Δρομολόγηση του έκτου προγράμματος πλαισίου για την έρευνα και την τεχνολογική ανάπτυξη (ΓΔ RTD/BUSQUIN).

* Εφαρμογή σχεδίου δράσης για τη βιοτεχνολογία (ΓΔ RTD/BUSQUIN).

* Έγκριση και εφαρμογή νέου προγράμματος δράσης για την ηλεκτρονική μάθηση, που θα ενσωματώσει τις νέες τεχνολογίες στην εκπαίδευση και την κατάρτιση. (ΓΔ EAC/REDING)

5. Μέτρα για την εξασφάλιση της βιωσιμότητας και της συνεκτικότητας σε ορισμένες κύριες πολιτικές, και ιδίως στη γεωργία (ενδιάμεση αναθεώρηση της ΚΓΠ), την αλιεία, τις μεταφορές, την ενέργεια, την πολιτική συνοχής και τα διαρθρωτικά ταμεία (τρίτη έκθεση για την πολιτική συνοχής), την ασφάλεια των τροφίμων και τη δημόσια χρηματοδότηση στο πλαίσιο της Νομισματικής Ένωσης, καθώς και αποτελεσματική συνέχεια που πρέπει να δοθεί στα συμπεράσματα του Γκέτεμποργκ. βελτίωση της εφαρμογής της περιβαλλοντικής νομοθεσίας σε κοινοτικό επίπεδο:

* Εκτός από την ενδιάμεση αναθεώρηση της ΚΓΠ πρόκειται να αναθεωρηθούν και άλλοι τομείς όπως οι τομείς παραγωγής οίνου, ζάχαρης, ελαιόλαδου, καπνού, βαμβακιού και ενδεχομένως άλλων προϊόντων. Η Επιτροπή θα υποβάλει ανακοίνωση στα υπόλοιπα θεσμικά όργανα και στη συνέχεια θα παρουσιάσει νομοθετικές προτάσεις (ΓΔ AGRI/FISCHLER).

* Νομοθετικές προτάσεις και μέτρα για την εφαρμογή της μεταρρύθμισης στον τομέα της αλιείας, όπως η συγκρότηση των πρώτων περιφερειακών γνωμοδοτικών συμβουλίων, η θέσπιση κοινής κοινοτικής δομής επιθεώρησης για την αλιεία, η κατάρτιση πολυετών σχεδίων διαχείρισης για ορισμένα αλιευτικά αποθέματα και προτάσεις για τα απαιτούμενα εφαρμογής νέας πολιτικής για τους αλιευτικούς στόλους (ΓΔ FISH/FISCHLER).

* Τρίτη έκθεση συνοχής στα τέλη του 2003 συμπεριλαμβανομένων των κατάλληλων νομοθετικών προτάσεων για τα διαρθρωτικά ταμεία μετά το 2006 (ΓΔ REGIO/BARNIER . ΓΔ EMPL/ΔΙΑΜΑΝΤΟΠΟΥΛΟΥ. ΓΔ AGRI/FISH/FISCHLER).

* Εφαρμογή του ρυθμιστικού πλαισίου για την ασφάλεια των τροφίμων και πρόταση κανονισμού για τη διατροφή, τις λειτουργικές και τις υγειονομικές απαιτήσεις για τα τρόφιμα (ΓΔ SANCO/BYRNE).

* Εκπόνηση και εφαρμογή 7 θεματικών στρατηγικών στο πλαίσιο του 6ου προγράμματος δράσης για το περιβάλλον (ΓΔ ENV/WALLSTRΦM και ΑΡΜΟΔΙΟΙ ΕΠΙΤΡΟΠΟΙ).

* Νομοθετικές προτάσεις για νέα στρατηγική για τα χημικά προϊόντα και τελική έκδοση των μέτρων μείωσης κινδύνων που απαιτούνται σύμφωνα με την ισχύουσα νομοθεσία για τις επικίνδυνες ουσίες. (ΓΔ ENTR/LIIKANEN)

6. Εφαρμογή της συμφωνίας Κοτονού με προοπτική την αποτελεσματική αντιμετώπιση της φτώχειας και των προβλημάτων στους τομείς της υγείας και της εκπαίδευσης στην Αφρική, καθώς και την εξασφάλιση της αποτελεσματικής εφαρμογής των συμφωνιών συνεργασίας και εταιρικής σχέσης που θέτουν ως προτεραιότητα την καταπολέμηση της φτώχειας:

* Τελική έγκριση των συμφωνιών εταιρικής σχέσης ΑΚΕ και εφαρμογή των προγραμμάτων. Εφαρμογή του προγράμματος για τις μεταδοτικές ασθένειες. (ΓΔ DEV/NIELSON και AIDCO/PATTEN και ΓΔ TRADE/LAMY για τις συμφωνίες οικονομικής συνεργασίας Κοτονού)

7. Εντατικοποίηση του γύρου των διαπραγματεύσεων της Ντόχα, ενόψει της ολοκλήρωσής τους μέχρι το τέλος του 2004. Συνέχεια διμερών διαπραγματεύσεων ιδίως με την Mercosur, τις χώρες ΑΚΕ, το Συμβούλιο Συνεργασίας του Κόλπου και τις χώρες της Μεσογείου. Μεθόδευση συνοχής μεταξύ των εξωτερικών σχέσεων της Ευρωπαϊκής Ένωσης και των αναπτυξιακών πολιτικών της, ώστε να εξασφαλίζεται η σωστή ισορροπία μεταξύ των εμπορικών μας συμφερόντων και των καλύτερων αναπτυξιακών και περιβαλλοντικών αποτελεσμάτων. (ΓΔ TRADE/LAMY. ΓΔ RELEX/PATTEN . ΓΔ DEV/NIELSON. AGRI/FISCHLER)

8. Εφαρμογή της ατζέντας κοινωνικής πολιτικής με συνδυασμό όλων των κοινοτικών μέσων (ανοικτή μέθοδος συντονισμού, νομοθεσία, κοινωνικός διάλογος και υποστήριξη μέσω των διαρθρωτικών ταμείων) ώστε να επιτευχθούν οι στρατηγικοί στόχοι που ορίσθηκαν από το Ευρωπαϊκό Συμβούλιο στη Λισσαβώνα:

* Έγκριση ανακοίνωσης για την ενδιάμεση αναθεώρηση της ατζέντας κοινωνικής πολιτικής (ΓΔ EMPL/ΔΙΑΜΑΝΤΟΠΟΥΛΟΥ).

* Αποτελεσματική εφαρμογή της ανοικτής μεθόδου συντονισμού με την έγκριση ενός ανανεωμένου πακέτου για την απασχόληση, με μία δεύτερη κοινή έκθεση για την κοινωνική ένταξη και με τη δρομολόγηση της εν λόγω μεθόδου εργασίας στον τομέα των συντάξεων (ΓΔ EMPL/ΔΙΑΜΑΝΤΟΠΟΥΛΟΥ).

* Εξασφάλιση της απαιτούμενης παρακολούθησης της συνεχιζόμενης διαβούλευσης των κοινωνικών εταίρων σύμφωνα με το άρθρο 138 της Συνθήκης για την προστασία των δεδομένων των εργαζομένων, τις κοινωνικές πτυχές της εταιρικής αναδιάρθρωσης και τη δυνατότητα μεταφοράς των επικουρικών συντάξεων. (ΓΔ EMPL/ΔΙΑΜΑΝΤΟΠΟΥΛΟΥ)

9. Αποτελεσματική εφαρμογή του νέου εργαλείου αξιολόγησης του αντίκτυπου για την επίτευξη καλύτερου νομοθετικού έργου και προόδου προς τη βιώσιμη ανάπτυξη (όλες οι ΓΔ/όλοι οι ΕΠΙΤΡΟΠΟΙ)

10. Προετοιμασία της δημιουργίας χρηματοδοτικού μηχανισμού για την παροχή βοήθειας στα θύματα φυσικών καταστροφών.

* Οι τρόποι εφαρμογής θα καθοριστούν και οι δαπάνες της πρωτοβουλίας θα εκτιμηθούν στη διάρκεια του Σεπτεμβρίου 2002 και θα υποβληθούν στην αρμόδια επί του προϋπολογισμού αρχή στο πλαίσιο του προγράμματος εργασίας για το 2003. (όλες οι ΓΔ /όλοι οι ΕΠΙΤΡΟΠΟΙ).